Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 627/13/1105	Bratislava V, 24.8.2015
EEČ : 2-12-213-2015

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 19.10.2013 v čase asi o 04.40 hod. v Bratislave na XXXXX pri služobnom zákroku hliadky PZ dobrovoľne vydal 1ks igelitové vrecko s obsahom zelenej sušenej rastliny, o ktorom sa vyjadril, že ide o marihuanu, po vykonaní kriminalisticko-expertízneho skúmania Kriminalistickým a expertíznym ústavom PZ v Bratislave, oddelenia kriminalistickej a súdnej chémie a toxikolológie pod sp. zn. ČES:XXXXX bolo zistené, že predložené zatavené plastové vrecko obsahovalo rastlinný materiál - sušené konope - marihuanu s hmotnosťou 75 mg s obsahom viac ako 10 mg účinnej látky THC, čo zodpovedá minimálne 1 obvykle jednorazovej dávke drogy, ktorá je spôsobilá  po aplikovaní ovplyvniť psychiku užívateľa,  
rastliny rodu  Cannabis (konopa) sú zaradené v zmysle Zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok, 
tetrahydrokanabinol (THC) je v zmysle Zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny psychotropných látok.

lebo  tento skutok nie je trestným činom a nie je dôvod na postúpenie veci

Odôvodnenie:
           Uznesením povereného príslušníka PZ Obvodného oddelenia PZ XXXXX - XXXXX Okresného riaditeľstva PZ v Bratislave V  pod sp.zn.: XXXXX bolo dňa 10.12.2013 podľa §  206 ods. 1 Trestného poriadku vznesené obvinenie XXXXX pre prečin nedovolenej výroby omamných a psychotropných látok, jedov a prekurzorov, ich držanie a obchodovanie s nimi podľa § 171 ods. 1 Trestného zákona,  na skutkovom základe uvedenom v predmetnom uznesení. 
Uznesením prokurátora Okresnej prokuratúry Bratislavu V pod sp.zn. 3Pv 627/13/1105-6 zo dňa 18.02.2014, ktoré nadobudlo právoplatnosť dňa 11.03.2014, bolo trestné stíhanie proti obvinenému XXXXX podmienečne zastavené podľa § 216 ods. 1  Trestného poriadku a podľa  § 216 ods. 2 Trestného poriadku bola obvinenému určená skúšobná doba v trvaní 12 (dvanásť) mesiacov. Skúšobná doba podmienečného zastavenia trestného stíhania začala plynúť právoplatnosťou uznesenia o podmienečnom zastavení trestného stíhania, skúšobná doba trvala od 11.03.2014 do 11.03.2015.
Po uplynutí skúšobnej doby podmienečného zastavenia trestného stíhania bolo zisťované, či obvinený XXXXX v jej priebehu viedol riadny život.
Preskúmaním na vec sa vzťahujúceho spisového materiálu  bolo zistené, že obvinený   v priebehu plynutia skúšobnej doby bol trestným rozkazom XXXXX zo dňa 11.11.2014, právoplatným dňa 10.02.2015, odsúdený pre prečin zanedbanie povinnej výživy podľa § 207 ods. 1 Trestného zákona za dĺžne obdobie od 24.07.2013 až doposiaľ (k dátumu  vydania vyššie uvedeného trestného rozkazu), súčasne bolo zistené, že voči obvinenému aktuálne nie je vedené iné trestné stíhanie pre podozrenie zo spáchania trestného činu (lustrácie v systéme AVÍZO, OTE a DVS), nemá žiadny záznam v ústrednej evidencií priestupkov MV SR. 
Obvinenému nebola v rozhodnutí o podmienečnom zastavení trestného stíhania uložená povinnosť nahradiť spôsobenú škodu, nakoľko konaním obvineného nebola spôsobená žiadna škoda. Obvinenému neboli uložené ani iné obmedzenia v zmysle ustanovenia § 216 ods. 4 Tr. poriadku.
Vzhľadom k vyššie uvedenému uznesením prokurátora XXXXX zo dňa 08.06.2015, ktoré nadobudlo právoplatnosť dňa 11.08.2015, bolo podľa § 217 ods. 1 Trestného poriadku pokračované v trestnom stíhaní obvineného.
Dozorovému prokurátorovi bol dňa 05.08.2015 e-mailom doručený na oboznámenie prípis z Generálnej prokuratúry SR prieskumného oddelenia zo dňa 28.07.2015 sp.zn.:XXXXX V obsahu uvedeného prípisu je okrem iného uvedené „S uvedeným rozhodnutím oboznámte podriadené prokuratúry z dôvodu unifikovaného postupu orgánov činných v trestnom konaní v prípravnom konaní“. Predmetný prípis obsahuje aj uznesenie Generálnej prokuratúry SR XXXXX zo dňa 20.07.2015 v trestnej veci obv. XXXXX stíhanej pre prečin nedovolenej výroby omamných a psychotropných látok, jedov a prekurzorov, ich držanie a obchodovanie s nimi podľa § 171 ods. 1 Trestného zákona (konope o hmotnosti 414 mg), kde podľa § 363 ods. 1, § 366 ods. 1, ods. 2 a § 367 ods. 1 písm. b) Tr. por. bolo zistené porušenie zákona v ustanovení § 171 ods. 1 Tr. zák., § 2 ods. 12, § 216 ods. 1 a § 193 ods. 1 písm. c) Tr. por. v neprospech obvinenej XXXXX.               
 V obsahu odôvodnenia predmetného uznesenia je okrem iného uvedené, že pokiaľ ide o hmotnostné kritérium tak súdna prax vychádza z toho, že obvykle jednorazovú dávku marihuany je potrebné stanovovať v závislosti od hmotnosti zaisteného sušeného materiálu marihuany.  Za obvykle jednorazovú dávku marihuany sa považuje množstvo zodpovedajúce 500 mg (0,5 g) sušenej marihuany, pričom množstva nedosahujúce túto hmotnosť sa považujú za zbytkové množstvá drogy (či stopové množstvá drogy), ktoré nie sú predmetom trestnoprávneho postihu.
V danom prípade celkové množstvo marihuany u obv. XXXXX (marihuanu s hmotnosťou 75 mg s obsahom viac ako 10 mg účinnej látky THC, na základe vyššie uvedeného čo predstavuje stopové množstvo) nie je možné považovať za obvykle jednorazovú dávku drogy z hľadiska hmotnostného kritéria.  
Z dôvodu, že obv. XXXXX nedisponoval ani minimálnym množstvom sušenej rastliny rodu Cannabis ustáleným judikatúrou ako obvykle jednorazová dávka - 500 m, preto jeho konanie nebolo spôsobilé naplniť zákonné znaky skutkovej podstaty prečinu nedovolenej výroby omamných a psychotropných látok, jedov a prekurzorov, ich držanie a obchodovanie s nimi podľa § 171 ods. 1 Trestného zákona.
          Podľa § 215 ods. 1 písm. b) Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.
          Vzhľadom k vyššie uvedenému, bolo nutné voči obvinenému XXXXX trestné stíhanie za prečin nedovolenej výroby omamných a psychotropných látok, jedov a prekurzorov, ich držanie a obchodovanie s nimi podľa § 171 ods. 1 Trestného zákona, na skutkovom základe uvedenom vo výroku tohto uznesenia podľa § 215 ods. 1 písm. b) Trestného poriadku zastaviť, pretože nie je skutok trestným činom a nie je dôvod na postúpenie veci.
S poukazom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Peter Eštok
prokurátor